作者:皎然
標題:讀張曲江集
內容:相公乃天蓋，人文佐生成。立程正頹靡，繹思何縱橫。春杼弄緗綺，陽林敷玉英。飄然飛動姿，邈矣高簡情。後輩驚失步，前修敢爭衡。始欣耳目遠，再使機慮清。體正力已全，理精識何妙。昔年歌陽春，徒推郢中調。今朝聽鸞鳳，豈獨羨門嘯。帝命鎮雄州，待濟寄上流。才兼荊衡秀，氣助瀟湘秋。逸蕩子山匹，經奇文暢儔。沈吟未終卷，變態紛難數。曜耳代明璫，襲衣同芳杜。愔愔聞玉磬，寤寐在靈府。